自山中泛舟歸郡城
作者：陸游
朝代：宋

paragraphs: 我呼小艇浮南津，落日亂山衘半輪。
背舩雙鷺低掠水，下灘峭風冷逼人。
中流回望始太息，烟中白塔高嶙峋。
適從彼來忽在此，老夫拄杕捷有神。
尉曹堆盤笠澤膾，秀才瀉榼中山春。
豈惟外物不挂眼，醉後兀爾忘吾身。
朝冠行即挂神武，買犢遂欲耕峨岷。
金丹自喜日日長，白髮未許年年新。
擁橋炬火遠已閙，歸舍睡息清而勻。
明朝笑謂同載客，有脚莫踏東華塵。